ພາບປະກອບ. (ພາບ: TTXVN)
ວກ. - ຕໍ່ໜ້າທັດສະນີຍະພາບແຫ່ງການພັດທະນາຂອງການສຶກສາໃນສະພາບການປະຕິວັດອຸດສາຫະກຳຄັ້ງທີສີ່, ຫວຽດນາມຈະຕ້ອງປະເຊີນໜ້າຢ່າງແນ່ນອນກັບຄວາມຫຍຸ້ງຍາກຫຼາຍຢ່າງ ໃນຂະນະທີ່ພື້ນຖານການສຶກສາຍັງມີຄວາມໜັກເກີນໄປກ່ຽວກັບການແຜ່ຜາຍຄວາມຮູ້ ເຊິ່ງບໍ່ທັນຫັນສູ່ການພັດທະນາຄຸນສົມບັດ ແລະ ຄວາມສາມາດຂອງຜູ້ຮຽນ; ຄຸນນະພາບຂອງຖັນແຖວຄູອາຈານ ແລະພະນັກງານຄຸ້ມຄອງກໍ່ຍັງບໍ່ທັນສະໝ່ຳສະເໝີກັນ; ລະບົບພື້ນຖານວັດຖຸຍັງຖືກຈຳກັດຫຼາຍ.
ສະພາບການປະຕິວັດອຸດສາຫະກຳຄັ້ງທີສີ່
ການປະຕິວັດອຸດສາຫະກຳຄັ້ງທີສີ່ໄດ້ແຜ່ລາມໃນຂອບເຂດທົ່ວໂລກຄືປະຈຸບັນນີ້ ແມ່ນຍ້ອນຄວາມໄວໃນການພັດທະນາແລະການກະທົບບຸກທະລຸຂອງເຕັກໂນໂລຊີ ເຊິ່ງໄດ້ສົ່ງຜົນສະທ້ອນຢ່າງແຂງແຮງທີ່ບໍ່ເຄີຍມີມາກ່ອນ. ນະວັດຕະກຳ ຂໍ້ຄິດປະດິດ ແລະຄວາມກ້າວໜ້າທາງວິທະຍາສາດມີຢູ່ໃນທຸກຂົງເຂດ, ເຊັ່ນ ປັນຍາປະດິດ, ຫຸ່ນຍົນ, ອິນເຕີເນັດສັບພະສິ່ງ (IoT), ລົດແລ່ນດ້ວຍຕົນເອງ, ເຕັກໂນໂລຊີຊີວະພາບ, ເຕັກໂນໂລຊີນາໂນ, ເຕັກໂນໂລຊີການພິມ 3D, ວິທະຍາສາດອຸປະກອນ, ຄອມພິວເຕີຄວານຕັນ (quantum computer) ... ທີ່ໄດ້ສົ່ງຜົນກະທົນເຖິງທຸກໆຂະແໜງການອຸດສາຫະກຳ ດ້ວຍຄວາມໄວເຖິງລະດັບທີ່ເຂົາເຈົ້າເວົ້າວ່າ ການປະຕິວັດອຸດສາຫະກຳຄັ້ງທີສີ່ພວມພັດທະນາດ້ວຍຄວາມໄວຕາມຕຳລາເລກຄູນ(1).
ການປະຕິວັດອຸດສາຫະກຳຄັ້ງທີສີ່ມີບົດບາດສຳຄັນໃນການສ້າງຜະລິດຕະພັນແລະບໍລິການ ເຊິ່ງອະນຸຍາດໃຫ້ພວກເຮົາມີຊີວິດທີ່ດີງາມກວ່າອີກ. ກົງກັນຂ້າມ, ການປະຕິວັດນີ້ກໍ່ອາດຈະພາໃຫ້ເກີດຄວາມບໍ່ສະເໝີພາບ, ຊ້ຳຍັງກໍ່ໃຫ້ເກີດຄວາມບໍ່ສະເໝີພາບທີ່ຮ້າຍແຮງ ເມື່ອເຕັກໂນໂລຊີໃໝ່ປ່ຽນແທນໃຫ້ວຽກງານທີ່ນຳໃຊ້ແຮງງານເປັນຈຳນວນຫຼາຍ. ນີ້ຖືກຖືວ່າເປັນສິ່ງທ້າທາຍທີ່ໃຫຍ່ກວ່າໝູ່ໂດຍການປະຕິວັດນີ້ນຳມາໃຫ້. ຄຽງຄູ່ກັນນັ້ນ, ຍັງມີສິ່ງທ້າທາຍອີກຄື ເຮັດແນວໃດເພື່ອສ້າງວຽກງານທີ່ມີຄວາມຮຽກຮ້ອງດ້ານທັກສະສູງກວ່າໃຫ້ມະນຸດໃນເມື່ອເຕັກໂນໂລຊີອັດໂນມັດໄດ້ແລະພວມປ່ຽນແທນໃຫ້ແຮງງານໃນຫຼາຍວຽກງານປະຈຳວັນ(2).
ດັ່ງນັ້ນ, ວະລີ “ການປະຕິວັດອຸດສາຫະກກຳ” ໄດ້ໝາຍເຖິງການປ່ຽນແປງທີ່ຍິ່ງໃຫຍ່, ບໍ່ພຽງແຕ່ປ່ຽນແປງເສດຖະກິດເທົ່ານັ້ນ ຫາກຍັງປ່ຽນແປງທັງວັດທະນະທຳ, ສັງຄົມຢ່າງສົມບຸນ. ຫວຽດນາມກຳລັງຫັນປ່ຽນຢ່າງໄວວາ ຈາກໂຄງປະກອບ “ປະຊາກອນຄຳ” ມາສູ່ໄລຍະປະຊາກອນສູງອາຍຸ. ການປະຕິວັດອຸດສາຫະກຳຄັ້ງທີສີ່ຕ້ອງໄດ້ຮັບຮູ້ວ່າເປັນເໝືອນໂອກາດເພື່ອໃຫ້ພວກເຮົາເພີ່ມສະມັດຖະພາບການຜະລິດຂອງງານອີງໃສ່ການໝູນໃຊ້ວິທະຍາສາດເຕັກນິກ ແລະສວຍໃຊ້ຢ່າງມີປະສິດທິຜົນໂຄງປະກອບ “ປະຊາກອນຄຳ” ໃນປະຈຸບັນ. ແນ່ນອນວ່າ, ການສຶກສາແລະການຝຶກອົບຮົມຈະມີບົດບາດສຳຄັນໃນການແກ້ໄຂບັນຫາໃຫຍ່ນີ້.
ຜົນກະທົບຂອງການປະຕິວັດອຸດສາຫະກຳຄັ້ງທີສີ່ຕໍ່ການສຶກສາ
ໜຶ່ງໃນບັນດາຄວາມຮຽກຮ້ອງຕ້ອງການເພື່ອກະກຽມໃຫ້ການປະຕິວັດອຸດສາຫະກຳຄັ້ງທີສີ່ນັ້ນ ແມ່ນປົວແປງຊັບພະຍາກອນມະນຸດເພື່ອອາດສາມາດຕອບສະໜອງໄດ້ຄວາມຮຽກຮ້ອງຕ່າງໆກ່ຽວກັບຄວາມຮູ້ ແລະທັກສະທີ່ປ່ຽນແປງຢ່າງຕໍ່ເນື່ອງ ໃນສິ່ງແວດລ້ອມແຫ່ງການອອກແຮງງານໃໝ່. ດັ່ງນັ້ນ, ພາລະກຳອັນຍິ່ງໃຫຍ່ຂອງການສຶກສາແລະຝຶກອົບຮົມແມ່ນກະກຽມຖັນແຖວບຸກຄະລາກອນ ເພື່ອຕອບສະໜອງຄວາມຮຽກຮ້ອງຕ້ອງການແຫ່ງການພັດທະນາຂອງປະເທດ. ບັນຫາທີ່ຫຼາຍປະເທດຮັບຮູ້ໄດ້ແລະວາງອອກມາແມ່ນ ຫັນປ່ຽນຈາກການສຶກສາທີ່ເນັ້ນໄປທາງດ້ານປະກອບຄວາມຮູ້ແລະທັກສະໃຫ້ຜູ້ຮຽນ ມາເປັນການສຶກສາທີ່ຊ່ວຍພັດທະນາຄວາມສາມາດ, ຊຸກຍູ້ການປ່ຽນແປງໃໝ່ແລະຄວາມປະດິດສ້າງຂອງຜູ້ຮຽນ, ຕອບສະໜອງຄວາມຮຽກຮ້ອງທີ່ວາງອອກມາໃຫ້ພົນລະເມືອງໃນສະໄໝການປະຕິວັດອຸດສາຫະກຳຄັ້ງທີສີ່(3).
ດ້ວຍກະແສຂອງຮູບແບບການຮຽນຮູ້ໃໝ່ ພ້ອມກັບການພັດທະນາຂອງວິທະຍາສາດເຕັກໂນໂລຊີ, ແນ່ນອນວ່າ ວິທີການສຶກສາແບບດັ້ງເດີມຈະປະເຊີນກັບຄວາມທ້າທາຍຫຼາຍຢ່າງ.
ໜຶ່ງໃນບັນດາຈຸດເດັ່ນຄື ຄວາມຜັນແຍກໃນແຕ່ລະເປົ້າໝາຍຜູ້ຮຽນ. ນັກຮຽນແຕ່ລະຄົນມີຄວາມຕ້ອງການແລະຄວາມສາມາດໃນການຮ່ຳຮຽນທີ່ແຕກຕ່າງກັນ. ຄວາມກ້າວໜ້າທາງດ້ານເຕັກໂນໂລຊີອະນຸຍາດໃຫ້ນັກການສຶກສາສາມາດອອກແບບລຳດັບການຮ່ຳຮຽນຕ່າງຫາກທີ່ເໝາະສົມກັບແຕ່ລະກໍລະນີທີ່ລະອຽດ. ບັນດາຊອບແວການສຶກສາທີ່ໄດ້ນຳໃຊ້ເຂົ້າໃນການສິດສອນນັ້ນ ມີຄວາມສາມາດເໝາະສົມກັບຄວາມສາມາດຂອງນັກຮຽນແຕ່ລະຄົນ ແລະອະນຸຍາດໃຫ້ນັກຮຽນຮຽນຮູ້ດ້ວຍຄວາມໄວທີ່ເໝາະສົມກັບຄວາມຕ້ອງການຂອງຕົນເອງ. ຢູ່ຫຼາຍປະເທດ, ບັນດາຊອບແວການສຶກສາທີ່ເໝາະສົມນີ້ໄດ້ປ່ຽນແທນຢ່າງໄວວາໃຫ້ບາງສ່ວນ ຫຼືບົດບາດທັງໝົດຂອງປື້ມຮຽນໃນຫ້ອງຮຽນ.
ຄຽງຄູ່ກັນນັ້ນ, ການເຂົ້າເຖິງຂໍ້ມູນຂ່າວສານຢ່າງງ່າຍດາຍກວ່າເວລາໃດໝົດ ໄດ້ພາໄປເຖິງຄຳຖາມໜຶ່ງເຊິ່ງບັນດານັກສຶກສາຕ້ອງໃຫ້ຄຳຕອບຄື ກຳນົດຄວາມຮູ້ຫຼັກທີ່ຜູ້ຮຽນຈຳເປັນຕ້ອງໄດ້ຮັບການຕິດຕັ້ງໃນອະນາຄົດ. ໃນຂະນະທີ່ບັນດາຮູບແບບການສຶກສາໃນອະດິດ ລວມສູມໃສ່ການສະໜອງໃຫ້ຜູ້ຮຽນມີຄວາມຮູ້ແລະທັກສະທີ່ຈຳເປັນ ເພື່ອຊ່ວຍໃຫ້ເຂົາເຈົ້າກາຍເປັນຜູ້ທີ່ມີສີມື ວິຊາສະເພາະລະດັບສູງ, ບັນດານັກສຶກສາໃນປະຈຸບັນໄດ້ເອົາໃຈໃສ່ຫຼາຍກວ່າເຖິງການສອນໃຫ້ນັກຮຽນມີວິທີຮຽນດ້ວຍຕົນເອງ. ການສຶກສາສອນໃຫ້ນັກຮຽນຮູ້ວິທີຈິນຕະນາການ, ວິທີປະເມີນສະຖານະການ ແລະບັນດາບັນຫາທີ່ສັບສົນໃນຊີວິດ, ຜ່ານນັ້ນສ້າງໃຫ້ຜູ້ຮຽນມີຄວາມສາມາດໃນການແກ້ໄຂບັນຫາ.
ການພັດທະນາຂອງເຕັກໂນໂລຊີໄດ້ສົ່ງຜົນສະທ້ອນຢ່າງໃຫຍ່ຫຼວງເຖິງບົດບາດຂອງຄູອາຈານໃນຫ້ອງຮຽນ. ລະບົບຄຸ້ມຄອງໂຮງຮຽນດ້ວຍການຊ່ວຍເຫຼືອຂອງເຕັກໂນໂລຊີອາດຈະສະໜອງລະບົບຂໍ້ມູນຂ່າວສານເພື່ອຊ່ວຍໃຫ້ຄູອາຈານຕິດຕາມຄວາມກ້າວໜ້າຂອງນັກຮຽນແຕ່ລະຄົນ, ຜ່ານນັ້ນມີການກະທົບຕອບທັນທີກັບຄວາມຫຍຸ້ງຍາກທີ່ນັກຮຽນກຳລັງປະເຊີນໜ້າ. ແຕ່ ເຖິງວ່າເຕັກໂນໂລຊີຈະທັນສະໄໝແລະສຳຄັນເຖິງພຽງໃດກໍ່ຕາມ ກໍ່ບໍ່ສາມາດປ່ຽນແທນໃຫ້ບົດບາດຂອງຄູອາຈານໄດ້ ຫຼືບໍ່ສາມາດຫັນຄູອາຈານເປັນຫຸ່ນຍົນໄດ້. ດ້ວຍເຫດນັ້ນ, ເຮັດແນວໃດເພື່ອສວຍໃຊ້ແລະເປັນເຈົ້າຂອງເຕັກໂຂໂລຊີ, ເພື່ອໃຫ້ເຄື່ອງມືນີ້ຊ່ວຍເຫຼືອແລະສ້າງໃຫ້ມີຄວາມເສລີພາບ, ຄວາມປະດິດສ້າງໃນການສຶກສາ ນັ້ນເປັນສິ່ງທ້າທາຍສຳລັບຄູອາຈານແຕ່ລະຄົນ ແລະສະຖາບັນການສຶກສາແຕ່ລະແຫ່ງ.
ການປ່ຽນແປງຕ່າງໆເທິງນີ້ເປັນການເຈາະຈິ້ມກ່ຽວກັບວິທີທີ່ບັນດາຮູບແບບການສຶກສາອາດຈະເຄື່ອນໄຫວໃນເວລາຕໍ່ໄປ: ຄອມພິວເຕີເຄື່ອນໄຫວຄືກັບເຄື່ອງມືທີ່ຊ່ວຍເຫຼືອບຸກຄົນໃນຫ້ອງຮຽນດ້ວຍຫຼາຍລຳດັບການດຳເນີນການຮ່ຳຮຽນທີ່ອຸດົມສົມບຸນ; ຄູອາຈານແລະພໍ່ແມ່ນັກຮຽນໄດ້ຮັບການປະກອບທີ່ດີກວ່າ ເພື່ອເຂົ້າໃຈການຮ່ຳຮຽນຂອງນັກຮຽນ; ຫ້ອງຮຽນໄດ້ແບ່ງເປັນກຸ່ມນ້ອຍໆຫຼາຍກຸ່ມ ລວມມີບັນດານັກຮຽນທີ່ມີຄວາມຮູ້, ມີທັກສະທີ່ເໝາະສົມເພື່ອເຮັດວຽກຮ່ວມກັນ.
ສິ່ງທ້າທາຍແລະໂອກາດສຳລັບການສຶກສາຂອງຫວຽດນາມ
ຕໍ່ໜ້າທັດສະນີຍະພາບແຫ່ງການພັດທະນາຂອງການສຶກໃນສະພາບການປະຕິວັດອຸດສາຫະກຳຄັ້ງທີສີ່, ການສຶກສາຂອງຫວຽດນາມມີຄວາມສະດວກອັນພື້ນຖານຕ່າງໆເພື່ອຕ້ອນຮັບໂອກາດພັດທະນາ ເຊິ່ງການປະຕິວັດອຸດສາຫະກຳຄັ້ງນີ້ນຳມາໃຫ້.
ພັກແລະລັດຫວຽດນາມໄດ້ຄາດຄະເນກ່ຽວກັບສິ່ງທ້າທາຍໃນການເຄື່ອນໄຫວສຶກສາອົບຮົມໃຫ້ຄົນຮຸ່ນຫຼັງ. ວັນທີ 4 ພະຈິກ 2013, ກອງປະຊຸມຄັ້ງທີ 8 ຂອງຄະນະບໍລິຫານງານສູນກາງພັກກອມມູນິດຫວຽດນາມສະໄໝທີ XI ຜ່ານມະຕິເລກທີ 29-NQ/TW ກ່ຽວກັບການປ່ຽນແປງໃໝ່ການສຶກສາແລະຝຶກອົບຮົມ ໂດຍພື້ນຖານຮອບດ້ານ ເພື່ອຕອບສະໜອງຄວາມຮຽກຮ້ອງຕ້ອງການຂອງການຫັນເປັນອຸດສາຫະກຳ, ທັນສະໄໝ ໃນເງື່ອນໄຂເສດຖະກິດຕະຫຼາດກຳນົດທິດສັງຄົມນິຍົມ ແລະເຊື່ອມໂຍງສາກົນ. ທັດສະນະຊີ້ນຳກ່ຽວກັບການປ່ຽນແປງໃໝ່ການສຶກສາຂອງມະຕິແມ່ນ: “ຫັນຂະບວນວິວັດການສຶກສາຈາກການປະກອບຄວາມຮູ້ມາເປັນການພັດທະນາຄວາມສາມາດແລະຄຸນສົມບັດຂອງຜູ້ຮຽນຢ່າງຮອບດ້ານ, ແຂງແຮງ. ການຮຽນໄປຄຽງຄູ່ກັບການປະຕິບັດ; ທິດສະດີມີການຕິດພັນກັບພາກຕົວຈິງ; ການສຶກສາທາງໂຮງຮຽນປະສົມກັບການສຶກສາໃນຄອບຄົວ ແລະການສຶກສາທາງສັງຄົມ”. ວັນທີ 4 ພຶດສະພາ 2017, ນາຍົກລັດຖະມົນຕີໄດ້ປະກາດໃຊ້ຄຳສັ່ງເລກທີ 16/CT-TTg ວ່າດ້ວຍການເພີ່ມທະວີຄວາມສາມາດເຂົ້າເຖິງການປະຕິວັດອຸດສາຫະກຳຄັ້ງທີສີ່ ດ້ວຍຫຼາຍມາດຕະການທີ່ສຳຄັນ. ໃນນັ້ນ, ນາຍົກລັດຖະມົນຕີໄດ້ຮຽກຮ້ອງໃຫ້ປ່ຽນແປງນະໂຍບາຍ, ເນື້ອໃນ, ວິທີການສຶກສາຢ່າງແຂງແຮງ ເພື່ອແນໃສ່ສ້າງແຫຼ່ງບຸກຄະລາກອນທີ່ມີຄວາມສາມາດຮັບຮອງເອົາບັນດາທ່າອຽນເຕັກໂນໂລຊີຜະລິດໃໝ່. ວັນທີ 5 ພຶດສະພາ 2017, ກະຊວງສຶກສາທິການແລະການກໍ່ສ້າງ ໄດ້ສົ່ງໜັງສືທາງການເລກທີ 1891/BGDĐT-GDĐH ເຖິງສະຖາບັນການສຶກສາມະຫາວິທະຍາໄລທຸກແຫ່ງ ເພື່ອກຳນົດທິດຊີ້ນຳກ່ຽວກັບການກໍ່ສ້າງແຫຼ່ງບຸກຄະລາກອນທີ່ມີຄວາມສາມາດຄ່ອງຕົວກັບການປະຕິວັດອຸດສາຫະກຳຄັ້ງທີສີ່. ແຕ່ປີ 2018, ນີ້ຈະເປັນໜຶ່ງໃນບັນດາເນື້ອໃນພື້ນຖານ ເພື່ອຕີລາຄາ, ກຳນົດທິດການພັດທະນາໃຫ້ທົ່ວຂະແໜງການ.
ຄຽງຄູ່ກັນນັ້ນ, ຄວາມສະດວກອັນພື້ນຖານທີ່ສຸດເພື່ອໃຫ້ການສຶກສາສວຍໃຊ້ໂອກາດພັດທະນາຄື ສັງຄົມຫວຽດນາມຍາມໃດກໍ່ໃຫ້ຄວາມສຳຄັນແກ່ການຮຽນຮູ້. ພວກເຮົາຍາມໃດກໍ່ໄດ້ຮັກບການຕີລາຄາສູງກ່ຽວກັບການສ້າງສິ່ງແວດລ້ອມແຫ່ງການຮ່ຳຮຽນທີ່ຕັ້ງໜ້າ, ຮັບປະກັນລະບຽບວິໄນ, ຄວາມເປັນລະບຽບຮຽບຮ້ອຍຂອງໂຮງຮຽນ ແລະຊ່ວຍໃຫ້ນັກຮຽນມີທ່າທີຮ່ຳຮຽນດີ. ການທີ່ພໍ່ແມ່ນັກຮຽນເຂົ້າຮ່ວມແລະສົ່ງເສີມການຮ່ຳຮຽນຂອງໄວໜຸ່ມແມ່ນເປັນປັດໃຈທາງບວກອັນໜຶ່ງໃນການສ້າງຕັ້ງສັງຄົມຮຽນຮູ້.
ຄວາມສະດວກທີ່ສາມແມ່ນ ຖັນແຖວພະນັກງານຄຸ້ມຄອງການສຶກສາ, ຄູອາຈານ - ກຳລັງທີ່ມີບົດບາດຕົ້ນຕໍ່ໃນພາລະກິດປ່ຽນແປງໃໝ່ການສຶກສາ - ຍາມໃດກໍ່ໄດ້ຮັບຄວາມເອົາໃຈໃສ່, ການລົງທຶນ ແລະຊ່ວຍເຫຼືອເພື່ອເພີ່ມທະວີຄວາມສາມາດ. ບັນດາບັດທັດຖານ ແລະລະບຽບຂໍ້ບັງຄັບກ່ຽວກັບອາຊີບຂອງພະນັກງານຄຸ້ມຄອງຂັ້ນຕ່າງໆແລະຄູອາຈານທີ່ກຳລັງໄດ້ຮັບການກະກຽມປະກາດໃຊ້. ບັນດາບັນທັດຖານແລະລະບຽບຂໍ້ບັງຄັບນັ້ນ ຈະເປັນເຄື່ອງມືຊ່ວຍເຫຼືອພະນັກງານຄຸ້ມຄອງແລະຄູອາຈານໃນການບຳລຸງສ້າງ ຍົກສູງຄວາມສາມາດ ເພື່ອອາດຈະຕອບສະໜອງໄດ້ຄວາມຮຽກຮ້ອງຕ້ອງການໃນໄລຍະໃໝ່.
ເຖິງວ່າຍັງມີຄວາມກັງວົນໃຈກ່ຽວກັບໂຄງການຮ່ຳຮຽນຂອງຫວຽດນາມທີ່ບໍ່ຕິດກັບພາກຕົວຈິງ, ຜົນໄດ້ຮັບສູງຈາກການທົດສອບ PISA, ໃນການສອບເສັງວິທະຍາສາດແລະເຕັກນິກສາກົນ Intel ISEF, ການສອບເສງໂອລິມປິກລະດັບສາກົນແລະພາກພື້ນ ໄດ້ປະກອບສ່ວນຢືນຢັນວ່າ ລະບົບການສຶກສາຂອງພວກເຮົາເລີ່ມມີການເຄື່ອນຍ້າຍ, ໃຫ້ຄວາມສຳຄັນເຖິງການແນະນຳໃຫ້ນັກຮຽນຫັນສູ່ການໝູນໃຊ້ຄວາມຮູ້ເຂົ້າໃນການແກ້ໄຂບັນດາບັນຫາທີ່ມີລັກສະນະຕົວຈິງ, ແທນທີ່ຈະພຽງແຕ່ຮຽນຮູ້ຈື່ຈຳເນື້ອໃນຈາກຕຳລາຮຽນ. ຜົນສຳເລັດນີ້ກໍ່ສະແດງໃຫ້ເຫັນເຖິງຄວາມສາມາດບົ່ມຊ້ອນຂອງຫວຽດນາມ ທາງດ້ານແຫຼ່ງບຸກຄະລາກອນໃນບັນດາຂົງເຂດຄະນິດສາດແລະວິທະຍາສາດ ຖ້າຫາກມີການລົງທຶນຢ່າງເໝາະສົມ.
ນອກຈາກນັ້ນ, ໂຄງການສຶກສາຂອງຫວຽດນາມຍາມໃດກໍ່ເນັ້ນໜັກເຖິງການຊ່ວຍເຫຼືອນັກຮຽນໃຫ້ເຂົ້າໃຈຢ່າງເລິກເຊິ່ງ ກ່ຽວກັບຄວາມສຳນຶກຫຼັກຕ່າງໆ ແລະຄວາມສາມາດກຳແໜ້ນຄວາມຮູ້. ໂຄງການການສຶກສາສາມັນໃໝ່ຈະຖືກນຳໄປປະຕິບັດໃນປີ 2019, ຫັນປ່ຽນຈາກວິທີເຂົ້າເຖິງເນື້ອໃນມາເປັນການພັດທະນາຄວາມສາມາດແລະຄຸນສົມບັດ ຊຶ່ງຈະເປັນປະຖົມປັດໃຈໃຫ້ແກ່ການປ່ຽນແປງໃໝ່ການສຶກສາສາມັນ ຢ່າງເປັນພື້ນຖານແລະຮອບດ້ານ.
ໃນເວລາທີ່ຜ່ານມາ, ກະຊວງສຶກສາທິການແລະການກໍ່ສ້າງ ໄດ້ຍູ້ແຮງແຜນນະໂຍບາຍເພື່ອໃຫ້ໂຮງຮຽນເປັນເຈົ້າການໃນການຜັນຂະຫຍາຍໂຄງການສິດສອນ ແລະກວດກາປະເມີນຜົນ. ການປ່ຽນແປງໃໝ່ເຫຼົ່ານີ້ໄດ້ນຳມາເຊິ່ງຜົນງານທາງບວກໃນການຍົກສູງຄຸນນະພາບຂອງການສຶກສາຫວຽດນາມ. ໃນບົດລາຍງານທີ່ຜ່ານມາມໍ່ນີ້ຂອງທະນາຄາມໂລກ ການຈະເລີນເຕີບໂຕ ທີ່ສະຫຼາດສະຫຼຽວ: ການຮຽນຮູ້ແລະການພັດທະນາທີ່ຍຸດຕິທຳ ຢູ່ອາຊີຕາເວັນອອກ - ປາຊີຟິກ(4), ຫວຽດນາມແລະຈີນຖືກຖືວ່າເປັນສອງປະເທດທີ່ນຳໜ້າໃນການປ່ຽນແປງໃໝ່ການສຶກສາ, ມີລະບົບການສຶກສາທີ່ພັດທະນາຢ່າງປະທັບໃຈ, ອາດຈະກາຍເປັນບົດຮຽນທີ່ສຳຄັນສຳລັບປະເທດອື່ນໆ.
ບາງທິດທາງສຳລັບການສຶກສາຂອງຫວຽດນາມ ໃນສະພາບການການປະຕິວັດອຸດສາຫະກຳຄັ້ງທີສີ່
ໃນກະແສຟອງໃໝ່ແຫ່ງການຫັນເປັນອຸດສາຫະກຳ, ລະບົບການສຶກສາຕ້ອງສຸມໃສ່ການພັດທະນາຄຸນນະພາບ ແລະຄວາມສາມາດຂອງຜູ້ຮຽນ ໂດຍຜ່ານການກຳນົດທິດທາງທີ່ເໝາະສົມທີ່ສຸດສຳລັບບັນດາກຸ່ມນັກຮຽນ, ນັກສຶກສາທີ່ແຕກຕ່າງກັນ ເພື່ອຊ່ວຍໃຫ້ເຂົາເຈົ້າເສີມຂະຫຍາຍໄດ້ທ່າແຮງຂອງແຕ່ລະບຸກຄົນ. ບັນຫານີ້ຄວນຈະຖືກນຳໃຊ້ໃນທຸກລະດັບການສຶກສາ, ລະດັບການຝຶກອົບຮົມ. ພິເສດ, ສຳລັບໂຮງຮຽນມະຫາວິທະຍາໄລ, ຜົນສຳເລັດຂອງມະຫາວິທະຍາໄລແຫ່ງໜຶ່ງບໍ່ພຽງແຕ່ແມ່ນອັດຕາສ່ວນນັກຮຽນຮຽນຈົບ, ຄວາມສາມາດໃນການຫາວຽກຂອງນັກຮຽນ ຫຼືຕຳແໜ່ງໃນການຈັດອັນດັບສາກົນ, ຫາກຍັງແມ່ນການພັດທະນາໃນໄລຍະຍາວແລະຄວາມຍືນຍົງຂອງນັກຮຽນ, ຄວາມພ້ອມທີ່ຈະຮັບມືກັບຄວາມສ່ຽງ, ຄວາມສາມາດປ່ຽນແປງໃໝ່ແລະຄວາມປະດິດສ້າງຂອງນັກຮຽນອີກດ້ວຍ.
ເພື່ອປະຕິບັດໄດ້ຄືແນວນັ້ນ, ພວກເຮົາຕ້ອງຢືນຢັນຄວາມສຳຄັນຂອງລະບົບການສຶກສາທີ່ສະໜັບສະໜູນການຮຽນຮູ້ຕະຫຼອດຊີວິດ. ລະບົບການສຶກສາທັງໝົດຕ້ອງເຫັນໄດ້ເຖິງຄວາມຫຼາກຫຼາຍຂອງທ່າແຮງ ແລະຄວາມສາມາດຂອງຊາວໜຸ່ມ. ມີແຕ່ຂະບວນວິວັດການຮ່ຳຮຽນຕາມຄວາມເມົາມົວໃໝ່ຈຶ່ງສາມາດກໍ່ສ້າງຄົນຮຸ່ນໃໝ່ທີ່ມີຫຼັກໝັ້ນ ຄວາມກ້າຫານ ຄວາມສາມາດກຳນົດທິດດ້ວຍຕົນເອງ ແລະຕັ້ງໝັ້ນໃນການປະຕິບັດເປົ້າໝາຍ.
ຕໍ່ໄປນີ້ແມ່ນບາງທິດທາງການສຶກສາຂອງຫວຽດນາມ ໃນສະພາບການປະຕິວັດອຸດສາຫະກຳຄັ້ງທີສີ່.
ທີໜຶ່ງ, ເຊື່ອມຕິດການສອນແລະການຮຽນ ກັບພາກຕົວຈິງ
ການສຶກສາຈຳເປັນຕ້ອງມີການຈຳລອງແລະກະກຽມໃຫ້ຜູ້ຮຽນກ້າວເຂົ້າສູ່ຊີວິດຈິງຫຼາຍທີ່ສຸດເທົ່າທີ່ເປັນໄປໄດ້ ເມື່ອເຕັກໂນໂລຊີໄດ້ເຮັດໃຫ້ຄວາມສາມາດເຂົ້າເຖິງຄວາມຮູ້ກາຍເປັນງ່າຍດາຍ ເຮັດໃຫ້ຄວາມຮູ້ບໍ່ມີຄວາມໝາຍ “ຮັບປະກັນ” ໃຫ້ອະນາຄົດຂອງຜູ້ຮຽນຄືກ່ອນນີ້(5). ໜຶ່ງໃນບັນດາວິທີເຂົ້າເຖິງທີ່ເໝາະສົມແມ່ນເພີ່ມທະວີການສຶກສາດ້ານວິທະຍາສາດ, ເຕັກໂຍນໂລຊີ, ເຕັກນິກ ແລະ ຄະນິດສາດ (ສຶກສາ STEM) ໃນໂຮງຮຽນ. ຕາມນັ້ນ, ນັກຮຽນຈະໄດ້ປະກອບຄວາມຮູ້ທີ່ຕິດພັນກັບການໝູນໃຊ້ຂອງມັນໃນພາກຕົວຈິງ; ໄດ້ຜ່ານປະສົບການຊອກຫາ, ຄົ້ນພົບເຕັກໂນໂລຊີ ຕິດກັບຄວາມຮູ້ທີ່ຮຽນຮູ້ໃນຫຼັກສູດ; ໄດ້ຮັບການສະໜັບສະໜູນໃຫ້ປະດິດສ້າງວິທະຍາສາດເຕັກນິກ ແນ່ໃສ່ປົວແປງການພັດທະນາເຕັກໂນໂລຊີໃໝ່. ນີ້ແມ່ນວິທີເຂົ້າເຖິງແບບສະຫະວິຊາຊ່ວຍໃຫ້ຜູ້ຮຽນມີຄວາມຮູ້ແລະທັກສະ ເພື່ອໃຫ້ຜູ້ຮຽນສາມາດນຳໃຊ້ໃນການແກ້ໄຂບັນຫາຕ່າງໆໃນຊີວິດ.
ກະຊວງສຶກສາທິການແລະການກໍ່ສ້າງ ໄດ້ຈັດຕັ້ງທົດລອງການສຶກສາ STEM ທີ່ໂຮງຮຽນມັດທະຍົມສຶກສາຕອນຕົ້ນ ແລະມັດທະຍົມສຶກສາຕອນປາຍຢູ່ 15 ແຫ່ງ ທີ່ຂຶ້ນກັບບັນດາແຂວງ-ກຳແພງນະຄອນຄື ຮ່າໂນ້ຍ, ຫາຍເຢືອງ, ຫາຍຟ່ອງ, ນາມດິ້ງ ແລະ ກວາງນິງ. ຜົນສຳເລັດຂອງການທົດລອງໄດ້ໃຫ້ຮູ້ວ່າ, ການສຶກສາ STEM ໄດ້ຫັນນັກຮຽນໄປສູ່ຄວາມຄິດທ້ອງຖິ່ນທີ່ໄກ້ຊິກ, ບັນດາສະໂມສອນນອກເວລາຮຽນທີ່ເຕັມໄປດ້ວຍຄວາມຮັກຄວາມເມົາມົວ ແລະການປ່ຽນແປງສ່ວນໃດສ່ວນໜຶ່ງໃນວິທີການສອນ, ວິທີການຮຽນວິຊາວິທະຍາສາດ.
ທີສອງ, ນຳໃຊ້ຫຼາຍເສັ້ນທາງການສຶກສາທີ່ອຸດົມສົມບູນ
ນັກຮຽນແຕ່ລະຄົນຈະມີຄວາມຕ້ອງການແລະຄວາມສາມາດຮ່ຳຮຽນທີ່ແຕກຕ່າງກັນ ແລະ ໜ້າທີ່ຂອງການສຶກສາແມ່ນຄົ້ນເຜີຍ, ບຳລຸງລ້ຽງ ແລະສ້າງກຳລັງໜູນ ເພື່ອໃຫ້ຜູ້ຮຽນກຳນົດແລະປະຕິບັດຕານຄວາມສົນໃຈ, ຄວາມປາຖະໜາຂອງຕົນເອງ. ເລື່ອງນີ້ຮຽກຮ້ອງໃຫ້ລະບົບການສຶກສາຕ້ອງສະໜອງເສັ້ນທາງການສຶກສາທີ່ຫຼາກຫຼາຍ ເພື່ອຮັບໃຊ້ໃຫ້ບັນດາແນວໂນ້ມການຮຽນຮູ້ ແລະແບບແຜນການຮຽນຮູ້ທີ່ແຕກຕ່າງກັນຂອງແຕ່ລະບຸກຄົນ. ໂຄງການສຶກສາສາມັນໃໝ່ກໍ່ມີການປ່ຽນແປງຂັ້ນພື້ນຖານ ດ້ວຍການປະສານລວມເນື້ອໃນຢູ່ຂັ້ນປະຖົມແລະມັດທະຍົມຕອນຕົ້ນ, ມີການຜັນແຍກຢ່າງແຮງຢູ່ຂັ້ນມັດທະຍົມຕອນປາຍ, ຍູ້ແຮງການກຳນົດທິດທາງອາຊີບ ແລະການແບ່ງສາຍໃນການສຶກສາສາມັນ.
ທີສາມ, ສົ່ງເສີມການຮຽນຮູ້ຕະຫຼອດຊີວິດ
ໜຶ່ງໃນເປົ້າໝາຍທີ່ສຳຄັນທີ່ສຸດຂອງການສຶກສາແມ່ນ ຄົ້ນຜີຍແລະບຳລຸງລ້ຽງພອນສະຫວັນ, ສົ່ງເສີມຄວາມມານະພະຍາຍາມ, ຄວາມເມົາມົວ ແລະຄວາມຕ້ອງການຮຽນຮູ້ຕະຫຼອດຊີວິດຂອງຜູ້ຮຽນ. ເພື່ອບັນລຸເປົ້າໝາຍນີ້, ຕ້ອງມີການປ່ຽນແປງໃຫຍ່ຄື ຈັດວາງຄືນໃໝ່ລະບົບບັນດາສູນການສຶກສາປົກກະຕິ ແລະບັນດາສູນການຮຽນຮູ້ຂອງຊຸມຊົນ, ປ່ຽນແປງບັນດາແບບຢ່າງດັ້ງເດີມ ເພື່ອສ້າງບັນດາສູນການຮຽນຮູ້ຕະຫຼອດຊີວິດ. ນີ້ກໍ່ແມ່ນມາດຕະການອັນພື້ນຖານ ເພື່ອປະຕິບັດການປ່ຽນແປງໃໝ່ລະບົບການສຶກສາຢ່າງເປັນພື້ນຖານແລະຮອບດ້ານ, “ປັບປຸງບູລະນະລະບົບການສຶກສາແຫ່ງຊາດ ຕາມທິດລະບົບສຶກສາເປີດກວ້າງ, ຮຽນຮູ້ຕະຫຼອດຊີວິດ ແລະສ້າງສັງຄົມແຫ່ງການຮຽນຮູ້” ຕາມຈິດໃຈມະຕິເລກທີ 29-NQ/TW ຂອງກອງປະຊຸມຄັ້ງທີ 8 ຄະນະບໍລິຫານງານສູນກາງພັກສະໄໝ XI.
ທີສີ່, ຍູ້ແຮງການສອນແລະຮຽນພາສາຕ່າງປະເທດ, ພິເສດແມ່ພາສາອັງກິດ; ເພີ່ມທະວີການໝູນໃຊ້ເຕັກໂນໂລຊີຂໍ້ມູນຂ່າວສານໃນການຮ່ຳຮຽນ ແລະການຄຸ້ມຄອງ
ກະຊວງສຶກສາທິການແລະການກໍ່ສ້າງໄດ້ສະເໜີໃຫ້ນາຍົກລັດຖະມົນຕີປະກາດໃຊ້ຂໍ້ຕົກລົງດັດແປງ, ປັບປຸງໂຄງການສອນແລະຮຽນພາສາຕ່າງປະເທດ ໄລຍະ 2017 – 2025(6) ຊຶ່ງໄດ້ລະບຸທິດທາງຈຳນວນໜຶ່ງ, ຄື “ສ້າງບາດກ້າວບຸກທະລຸກ່ຽວກັບຄຸນນະພາບໃນການສອນແລະຮຽນພາສາຕ່າງປະເທດ ໃຫ້ຂັ້ນຮຽນແລະລະດັບການຝຶກອົບຮົມຂັ້ນຕ່າງໆ, ສົ່ງເສີມການນຳເອົາພາສາຕ່າງປະເທດເຂົ້າໃນໂຮງຮຽນແຕ່ຂັ້ນອະນຸບານ ແລະເຂົ້າໃນການເຄື່ອນໄຫວສັງຄົມ. ຍູ້ແຮງການສອນພາສາຕ່າງປະເທດທີ່ປະສານໃນວິຊາການຮຽນອື່ນ ແລະການສອນວິຊາອື່ນ (ຄືຄະນິດສາດ ແລະບັນດາວິຊາວິທະຍາສາດ, ວິຊາສະເພາະ...) ດ້ວຍພາສາຕ່າງປະເທດ. ຍູ້ແຮງການໝູນໃຊ້ເຕັກໂນໂລຊີທີ່ກ້າວໜ້າໃນການສອນແລະຮຽນພາສາຕ່າງປະເທດ ດ້ວຍລະບົບຂໍ້ມູນການຮຽນອອນໄລທີ່ເໝາະສົມກັບທຸກເປົ້າໝາຍ ເພື່ອໃຫ້ຜູ້ຮຽນອາດຈະຮຽນພາສາຕ່າງປະເທດ, ເຂົ້າເຖິງພາສາຕ່າງປະເທດຢູ່ທຸກບ່ອນທຸກເວລາ, ດ້ວຍທຸກພາຫະນະ, ພິເສດໃນການພັດທະນາທັກສະການຟັງແລະທັກສະການເວົ້າ. ສ້າງສິ່ງແວດລ້ອມການຮຽນພາສາຕ່າງປະເທດໃນໂຮງຮຽນແລະສັງຄົມ ເພື່ອໃຫ້ຄູອາຈານ, ສະມາຊິກໃນຄອບຄົວແລະຜູ້ຮຽນ (ນັກຮຽນ, ນັກສຶກສາ...) ພ້ອມກັນຮຽນພາສາຕ່າງປະເທດ.
ຄຽງຄູ່ກັນນັ້ນ, ໂຄງການການສຶກສາຂອງຫວຽດນາມຕ້ອງຮັບປະກັນໃຫ້ຜູ້ຮຽນມີຄວາມຮູ້ຕ່າງໆກ່ຽວກັບດີຈີຕອນ ແລະເຕັກໂນໂລຊີຢູ່ທຸກຂັ້ນຮຽນ ເພື່ອເຂົ້າເຖິງຢ່າງງ່າຍດາຍກັບຄວາມກ້າວໜ້າທາງວິທະຍາສາດ ແລະເຕັກໂນໂລຊີ. ໃນໂຄງການສຶກສາສາມັນໃໝ່, ວິຊາພາສາຕ່າງປະເທດ ແລະວິຊາຄອມພິວເຕີ ໄດ້ກາຍເປັນບັນດາວິຊາທີ່ມີການບັງຄັບເລີ່ມແຕ່ຂັ້ນຮຽນທຳອິດ.
ການເພີ່ມທະວີການໝູນໃຊ້ເຕັກໂນໂລຊີຂໍ້ມູນຂ່າວສານໃນການຄຸ້ມຄອງການສຶກສາກໍ່ຕ້ອງໄດ້ຮັບຄວາມເອົາໃຈໃສ່ແບບພິເສດ. ຂະແໜງການສຶກສາກຳລັງສືບຕໍ່ຍູ້ແຮງການນຳໃຊ້ຄອມພິວເຕີໃນການຄຸ້ມຄອງ, ຕັດສິນໃຈກໍ່ສ້າງລະບົບຂໍ້ມູນຂ່າວສານເຊື່ອມຕໍ່ລະຫວ່າງກະຊວງສຶກສາທິການແລະການກໍ່ສ້າງ ກັບບັນດາສະຖານບັນການສຶກສາແລະຝຶກອົບຮົມ, ກໍ່ສ້າງພື້ນຖານຂໍ້ມູນຮ່ວມກັນຂອງຂະແໜງການ.
ທີຫ້າ, ຍົກສູງຄວາມສາມາດ ແລະເປີດກວ້າງບົດບາດຂອງບັນດາໂຮງຮຽນມະຫາວິທະຍາໄລ
ເພື່ອເພີ່ມທະວີຄວາມສາມາດແຂ່ງຂັນຂອງແຫຼ່ງບຸກຄະລາກອນ, ຄຽງຄູ່ກັບການຍົກສູງຄວາມສາມາດຄົ້ນຄວ້າວິທະຍາສາດ ແລະການສິດສອນຢ່າງບໍ່ຢຸດຢັ້ງ, ບັນດາມມະຫາວິທະຍາໄລຕ້ອງສະແດງບົດບາດນຳໜ້າຂອງຕົນໃນການປະຕິບັດພາລະໜ້າທີ່ປ່ຽນແປງໃໝ່ປະດິດສ້າງ ແລະເລີ່ມທຸລະກິດຢ່າງມີຫົວຄິປະດິດສ້າງ. ຜົນກະທົບຈາກມະຫາວິທະຍາໄລໜຶ່ງໆຈະບໍ່ຈຳກັດໃນການສຶກສາ ແລະປ່ຽນແປງຊີວິດຂອງນັກຮຽນ ນັກສຶກສາ. ມະຫາວິທະຍາໄລຕ້ອງເປັນພື້ນຖານທີ່ໝັ້ນຄົງຊຸກຍູ້ຄວາມຄິດປະດິດສ້າງ, ສະໜອງຖານບິນໃຫ້ແກ່ນັກທຸລະກິດໃນອະນາຄົດ ແລະໃຫ້ບໍລິສັດເລີ່ມການທຸລະກິດ, ຮັກສາຈັງຫວະການພັດທະນາໃຫ້ແກ່ບັນດາຂະແໜງການອຸດສາຫະກຳ. ກະຊວງສຶກສາທິການແລະການກໍ່ສ້າງ ໄດ້ສະເໜີໃຫ້ໃຫ້ນາຍົກລັດຖະມົນຕີປະກາດໃຊ້ ຂໍ້ຕົກລົງອະນຸມັດຜ່ານ ໂຄງການຊ່ວຍເຫຼືອນັກສຶກສາເລີ່ມການທຸລະກິດເຖິງປີ 2025(7); ຊີ້ນຳໃຫ້ບັນດາໂຮງຮຽນປ່ຽນແປງໃໝ່ວຽກງານກໍ່ສ້າງໂຄງການຝຶກອົບຮົມ, ໃນນັ້ນມີການເຂົ້າຮ່ວມຂອງນັກຄຸ້ມຄອງ ແລະຜູ້ນຳໃຊ້ແຮງງານ; ກໍ່ສ້າງແລະປະກາດມາດຕະຖານສົ້ນອອກຂອງບັນດາໂຄງການຝຶກອົບຮົມ; ຊ່ວຍເຫຼືອການປະສານສົມທົບລະຫວ່າງໂຮງຮຽນມະຫາວິທະຍາໄລ ກັບບໍລິສັດ ວິສາຫະກິດທີ່ນຳໃຊ້ແຮງງານໃນການຝຶກອົບຮົມ; ຊີ້ນຳບັນດາໂຮງຮຽນມະຫາວິທະຍາໄລເພີ່ມທະວີການຮ່ວມມືກັບບໍລິສັດ ວິສາຫະກິດຕ່າງໆ ເພື່ອເຊື່ອມຕິດການຝຶກອົບຮົມກັບຄວາມຮຽກຮ້ອງຕ້ອງການຂອງຕະຫຼາດແຮງງານພາຍໃນ ແລະຕ່າງປະເທດ.
ບັນດາມະຫາວິທະຍາໄລກໍ່ຕ້ອງລັດໜ້າທ່າອຽງໜຶ່ງຄື ເວລາຝຶກອົບຮົມແຮງງານລະດັບສູງຈະບໍ່ຈຳກັດໃນເວລາ 4 ປີຫຼື 5 ປີ, ຫາກໄດ້ແກ່ຍາວໃນຕະຫຼອດຊີວິດແຫ່ງການອອກແຮງງານຂອງເຂົາເຈົ້າ, ເມື່ອຜູ້ຮຽນກັບມາຮຽນຕໍ່ພາຍຫຼັງຮຽນຈົບແລ້ວ ເພື່ອມີຄວາມຮູ້ແລະທັກສະຕື່ມອີກ. ດັ່ງນັ້ນ, ຈິນຕະນາການເກົ່າຂອງພື້ນຖານການສຶກສາລັດໜ້າຈະມີການປ່ຽນແປງ, ເມື່ອບັນດາໂຮງຮຽນມະຫາວິທະຍາໄລກຳນົດການຮຽນຮູ້ຕະຫຼອດຊີວິດເປັນພາກສ່ວນໜຶ່ງແຫ່ງພາລະກຳຂອງຕົນ. ເພື່ອຊ່ວຍໃຫ້ບັນດາສະຖາບັນການສຶກສາມະຫາວິທະຍາໄລເສີມຂະຫຍາຍຄວາມສາມາດເປັນເຈົ້າການ ປະດິດສ້າງ, ຍົກສູງປະສິດທິຜົນການເຄື່ອນໄຫວ, ເພີ່ມທະວີຄວາມສາມາດແຂ່ງຂັນ ແລະນຳໃຊ້ຫຼາຍປະເພດການສຶກສາ ຝຶກອົບຮົມ, ຕອບສະໜອງຄວາມຕ້ອງການກ່ຽວກັບແຫຼ່ງບຸກຄະລາກອນຂອງປະເທດ, ກະຊວງສຶກສາທິການແລະການກໍ່ສ້າງ ໄດ້ເລັ່ງກໍ່ສ້າງຮ່າງກົດໝາຍວ່າດ້ວຍການປັບປຸງແລະເພີ່ມເຕີມບາງມາດຕາຂອງກົດໝາຍການສຶກສາມະຫາວິທະຍາໄລ ສະເໜີໃຫ້ສະພາແຫ່ງຊາດຮັບຮອງຜ່ານ ແລະສືບຕໍ່ປົວແປງບຸລະນະລະບົບເອກະສານທາງກົດໝາຍທີ່ແນະນຳການຈັດຕັ້ງປະຕິບັດກົດໝາຍການສຶກສາມະຫາວິທະຍາໄລ ພາຍຫຼັງທີ່ໄດ້ຮັບການປັບປຸງ. ກະຊວງຍັງໄດ້ສະເໜີໃຫ້ລັດຖະບານອອກດຳລັດກ່ຽວກັບການເປັນເຈົ້າຕົນເອງຂອງມະຫາວິທະຍາໄລ ແທນໃຫ້ມະຕິເລກທີ 77/NQ-CP, ການຫັນເປັນເຈົ້າຕົນເອງຂອງມະຫາວິທະຍາໄລເປັນທາງການ ແມ່ນເສັ້ນທາງທີ່ຈຳເປັນຂອງການສຶກສາມະຫາວິທະຍາໄລຫວຽດນາມ.
ເວົ້າລວມແລ້ວ, ເພື່ອໄດ້ຮັບຜົນສຳເລັດໃນທົດສະວັດຕໍ່ໄປ, ຂະແໜງການສຶກສາຕ້ອງມີວິໄສທັດທີ່ກວ້າງໄກໃນສະພາບການທີ່ຮູບການຈັດຕັ້ງແລະຄວາມຮຽກຮ້ອງຕ້ອງການທາງດ້ານທັກສະມີການປ່ຽນແປງຢ່າງຕໍ່ເນື່ອງ. ຕາມນັ້ນ, ຜູ້ອອກແຮງງານໃນອະນາຄົດຈະຕ້ອງມີຄວາມສາມາດໃນການຮຽນຮູ້ຕະຫຼອດຊີວິດ ເພື່ອກຽມຄວາມພ້ອມໃນການປ່ຽນແປງຕ່າງໆ. ບັນດາສະຖາບັນການສຶກສາປະຈຸບັນຕົ້ນຕໍ່ແມ່ນຜະລິດຕະພັນຂອງໂຄງສ້າງພື້ນຖານເຕັກໂຂໂລຊີ ແລະສະພານສັງຄົມໃນອະດິດຕະການ. ຕໍ່ໜ້າສະພາບການທີ່ກຳລັງປ່ຽນແປງຢ່າງໄວວາ, ບັນດາສະຖາບັນການສຶກສາຕ້ອງຮັບຮູ້ຄືນໃໝ່ ເພື່ອຍົກສູງຄວາມສາມາດຕອບສະໜອງສະພາບການ. ບັນດາສຳນັກງານອົງການ, ວິສາຫະກິດກໍ່ຕ້ອງມີການປັບຕົວໃຫ້ຖືກເໝາະກັບສິ່ງແວດລ້ອມທີ່ກຳລັງປ່ຽນແປງ ແລະຕ້ອງກຳນົດຄວາມສຳຄັນຂອງການກໍ່ສ້າງຍຸດທະສາດພັດທະນາແຫຼ່ງບຸກຄະລາກອນມຸ່ງໄປສູ່ເປົ້າໝາຍພັດທະນາແບບຍືນຍົງ ໂດຍຜ່ານການຮ່ວມມືກັບໂຮງຮຽນມະຫາວິທະຍາໄລຕ່າງໆ.
ເພື່ອກະກຽມໃຫ້ຄົນຮຸ່ນຕໍ່ໄປໃນອະນາຄົດ ແລະເພີ່ມຄວາມສາມາດແຂ່ງຂັນຂອງຄົນຫວຽດນາມ, ພວກເຮົາຕ້ອງກໍ່ສ້າງລະບົບການສຶກສາທີ່ຊຸກຍູ້ການປ່ຽນແປງໃໝ່ ແລະປະດິດສ້າງ, ໃນນັ້ນເນັ້ນໜັກເຖິງຄວາມສຳຄັນຂອງການຮຽນຮູ້ຕະຫຼອດຊີວິດ ແລະຄວາມສາມາດພັດທະນາຍາວນານຂອງຜູ້ຮຽນ. ຍິ່ງກວ່ານັ້ນ, ການຈັດແບ່ງງົບປະມານຢ່າງມີປະສິດທິຜົນ, ໄປຄຽງຄູ່ກັນກັບຄຳໝັ້ນສັນຍາການເມືອງຢ່າງແຂງແຮງຕໍ່ການສຶກສາແລະຝຶກອົບຮົມ ຈະສ້າງຄວາມແຕກຕ່າງໃຫ້ກັບອະນາຄົດຂອງເຍົາວະຊົນຮຸ່ນໃໝ່ຂອງຫວຽດນາມ./.
ໂດຍ ຟູ່ງຊວັນຍ້າ,
ກຳມະການສູນກາງພັກກອມມູນິດຫວຽດນາມ,
ລັດຖະມົນຕີກະຊວງສຶກສາທິການແລະການກໍ່ສ້າງ.
---------------------------------------
(1) K. Schwab (2016): The Fourth Industrial Revolution: what it means, how to respond https://www.weforum.org/agenda/2016/01/the-fourth-industrial-revolution-what-it-means-and-how-to-respond/
(2) K. Schwab (2017): The Fourth Industrial Revolution, Crown Business Publisher.
(3) B. Abersek (2017): Evolution of competences for new era or Education 4.0, The XXV conference of Czech Educational Research Association (CERA/CAPV) “Impact of Technologies in the Sphere of Education and Educational Research”.
(4) World Bank (2018): Growing Smarter: Learning & Equitable Development in East Asia Pacific.
(5) FICCI (2017): Leapfrogging to Education 4.0: Student at the core, FICCI-EY Future of Skills and Jobs in India Report.
(6) ຂໍ້ຕົກລົງເລກທີ 2080/QĐ-TTg, ລົງວັນທີ 22 ທັນວາ 2017, ຂອງນາຍົກລັດຖະມົນຕີ ວ່າດ້ວຍ "ອະນຸມັດຜ່ານສະບັບປັບປຸງ ໂຄງການສອນແລະຮຽນພາສາຕ່າງປະເທດ ໃນລະບົບການສຶກສາແຫ່ງຊາດ ໄລຍະ 2017-2025".
(7) ຂໍ້ຕົກລົງເລກທີ 1665/QĐ-TTg, ລົງວັນທີ 30 ຕຸລາ 2017, ຂອງນາຍົກລັດຖະມົນຕີ ວ່າດ້ວຍ ອະນຸມັດຜ່ານສະບັບປັບປຸງໂຄງການ “ຊ່ວຍເຫຼືອນັກຮຽນ, ນັກສຶກສາໃນການເລີ່ມທຸລະກິດເຖິງປີ 2025”.
- ບົດນີ້ໄດ້ລົງພິມໃນວາລະສານກອມມູນິດສະບັບທີ 909 (ເດືອນກໍລະກົດ 2018).